Displasê e rabie par vê pierdude la pussibilitât di puartâ a cjase altris trê ponts une vore pesants par vie di un rigôr che clamâlu discutibil al è fâi i compliments. No je la uniche clâf di leture de partide di îr tra Udin e Cesena, ma par sigûr al è ce che al colpìs di plui di chel incuintri là che i blancs e neris si à àn cjatât par mieze ore – in spiete dal big match tra Juve e Rome – su la spice de classifiche cun chês dôs e po si àn viodûts ridimensionâts sei il risultât de gare che il posizionament te graduatorie.
Probabilmentri Mariani, viodude la maie colôr di rose cun chês dôs riis par tres, al à di vê pensât che la aversarie dal Udin no veve di jessi il Cesena ma une altre innomenade formazion taliane, cuntune sô divise storiche, avonde usade a ricevi cualchi «aiutino» de bande dai arbitris, cemût che si lei ator di tant timp…
Lassant in bande polemichis e ironiis in cont des decisions arbitrâls, o podìn dî che l’Udin di îr al è stât une scuadre che e à scombatût e che e à masanât zûc, ancje se cun mancul luciditât che in altris ocasions, parcè che al à vût a ce fâ cuntun aversari che al à palesât caratar e capacitât di resisti e di rispuindi in maniere convincente, cemût che al salte fûr di cualchi note di cronache.
Il Cesena si presente za sul imprin ben sierât e coraçât daûr e dinamic e vivarôs denant, zuiant in cuintripît. L’Udin al patìs la disposizion tal cjamp da aversaris, che no i permetin di disvilupâ il so zûc e che anzit si fasin viodi in maniere pericolose des bandi di Karnezis, che al fâs ad in plen il so dovê, soredut cuintri des conclusions di Marilungo e Brienza. Tal prin timp la scuadre furlane, cun Thereau e Di Natale, no rive pardabon a impegnâ Leali, cundut che la pression di Badu e Widmer e fâs spudâ balins ae seconde e ae tierce linie dai romagnûi.
Tal secont timp la musiche e reste chê: l’Udin al cîr di sburtâ indenant ma no rive a butâ jù lis bariduris tiradis sùù dal Cesena. Alc al cambie cul passâ dal timp, cu lis conclusions di Guilherme e Di Natale, dutis dôs fûr dal spieli de puarte, che a testemoniein la incressite de pression de scuadre furlane. La muraie dal Cesena, però, si rive a passâle dome cuntune azion personâl di Bruno Fernandes, che al salte Capelli e De Feudis e al bat Leali: un a zero.
Dopo dal numar dal zuiadôr portughês e rive ancj une conclusion di Thereau, che e ven fermade di Leali, intant che il Cesena al prove a rispuindi cu la jentrade tal cjamp di Rodriguez al puest di Defrel e dongje di Brienza e Marilungo. Karnezis al bloche un balon insidiôs tirât propit di Rodriguez e e je glorie ancje pal puartîr dai ospits suntune canonade di Allan.
Dut ben, o scuasit! Par Mariani il contat tra Rodriguez e Widmer al è un fâl di rigôr, Cascione al tire dai undis metris e Karnezis nol rive a parâ. Risultât finâl: un a un e cuart puest in classifiche.
Aldo Sbadiglio e la Famiglia Ananas in vacanza a Dreda a cjantin che No covente rabiâsi. Saraie vere?
fur_Latn fur_Latn fur_Latn fur_Latn fur_Latn fur_Latn fur_Latn fur_Latn